
  19.
Par finansējuma piešķiršanu un līguma slēgšanu ar Ogres tehnikumu par dienesta viesnīcas pakalpojuma izmantošanu Ogres novada vispārējās vidējās izglītības iestāžu izglītojamajiem
Ogres novada pašvaldībai (turpmāk – Pašvaldība) no 2021./2022. mācību gada ir izveidojusies veiksmīga sadarbība ar Ogres tehnikumu. Ogres novada vispārējās vidējās izglītības iestāžu izglītojamajiem, kuriem tas bija nepieciešams, tika nodrošināts dienesta viesnīcas pakalpojums Ogres tehnikuma dienesta viesnīcā Jaunatnes ielā 3, Ogrē (turpmāk – Dienesta viesnīca). Ņemot vērā, ka Pašvaldībai nav pieejamas dienesta viesnīcas telpas, būtu nepieciešams turpināt sadarbību ar Ogres tehnikumu par dienesta viesnīcas pakalpojuma izmantošanu Ogres novada vispārējās vidējās izglītības iestāžu izglītojamajiem. 2025./2026. mācību gadā Ogres tehnikuma dienesta viesnīcas pakalpojums bija pieejams 14 Ogres Valsts ģimnāzijas izglītojamajiem, lai gan Ogres novada Izglītības pārvaldē tika saņemti 22 pieteikumi. Prioritāri vietu piešķiršana tiek nodrošināta Ogres novadā deklarētiem izglītojamajiem no attālākiem novada pagastiem.
Saskaņā ar Ogres novada Izglītības pārvaldes apkopoto informāciju vajadzība pēc dienesta viesnīcas pakalpojuma izmantošanas nākamajā mācību gadā varētu būt līdz 25 izglītojamajiem, kuru dzīvesvieta atrodas ārpus Ogres valstspilsētas teritorijas un kuriem ikdienā braukt uz vidējās izglītības iestādi un atgriezties uz mājām nebūs iespējams.

Ogres novada Izglītības pārvaldē 2026. gada 18. jūnijā saņemta Ogres tehnikuma vēstule (reģistrācijas Nr. 1-7/360), kurā sniegta informācija, ka Ogres tehnikums ir gatavs turpināt sadarbību arī 2026./2027. mācību gadā un var garantēt 23 vietas Dienesta viesnīcā Ogres novada vispārējās vidējās izglītības iestāžu izglītojamajiem. Lai turpinātu izmantot Dienesta viesnīcas telpas, Pašvaldībai nepieciešams noslēgt līgumu ar Ogres tehnikumu, nosakot samaksu saskaņā ar Ogres tehnikuma direktora apstiprināto izmaksu tāmi. Dienesta viesnīcas izmantošanas pakalpojuma izmaksas 2026./2027. mācību gadā aprēķinātas 92,85 EUR (deviņdesmit divi euro un 85 centi) mēnesī. Ministru kabineta 2025. gada 15. aprīļa noteikumu Nr. 238 “Izglītības un zinātnes ministrijas padotībā esošo profesionālās izglītības iestāžu maksas pakalpojumu cenrādis” (turpmāk – MK noteikumi Nr. 238) 9. pielikumā Dienesta viesnīcas maksa profesionālās izglītības iestāžu izglītojamajiem ir noteikta 20,00 EUR (divdesmit euro) mēnesī. Līdz ar to Pašvaldības aprēķinātais līdzfinansējuma apmērs par dienesta viesnīcas pakalpojuma izmantošanu būtu 72,85 EUR (septiņdesmit divi euro un 85 centi) mēnesī, savukārt MK noteikumos Nr. 238 noteiktā dienesta viesnīcas maksa profesionālās izglītības iestāžu izglītojamajiem analoģiski ir attiecināma kā līdzmaksājums arī uz Pašvaldības vispārējās vidējās izglītības iestāžu izglītojamajiem.

Ņemot vērā iepriekš minēto nepieciešams noteikt, ka Pašvaldība kompensē izdevumu starpību 72,85 EUR (septiņdesmit divi euro un 85 centi) apmērā starp Ogres tehnikuma noteiktām dienesta viesnīcas izmaksām vienam izglītojamajam mēnesī un pašvaldības vispārējās vidējās izglītības iestāžu izglītojamā segto līdzmaksājumu. 
Pamatojoties uz Valsts pārvaldes iekārtas likuma 54. panta pirmo daļu, Pašvaldību likuma 4. panta pirmās daļas 4. punktu, 

balsojot: ar 21 balsi "Par" (Andris Krauja, Artūrs Mangulis, Atvars Lakstīgala, Dace Kļaviņa, Dace Veiliņa, Dzirkstīte Žindiga, Gints Sīviņš, Ilmārs Zemnieks, Iluta Jansone, Jānis Iklāvs, Jānis Siliņš, Kārlis Ansons, Kārlis Avotiņš, Mariss Martinsons, Matīss Mežaks, Pāvels Kotāns, Raivis Rubīns, Raivis Ūzuls, Rūdolfs Kudļa, Santa Ločmele, Uldis Skudra), "Pret" – nav, "Atturas" – nav, "Nepiedalās" – nav,

Ogres novada pašvaldības dome NOLEMJ:

1. Apstiprināt Ogres novada pašvaldības kompensāciju 72,85 EUR (septiņdesmit divi euro 85 centi) uzturēšanās izdevumu apmaksai Ogres tehnikuma dienesta viesnīcā Jaunatnes ielā 3, Ogrē vienam Ogres novada vispārējās vidējās izglītības iestāžu izglītojamajam mēnesī.
2. Noteikt, ka Ogres novada vispārējās vidējās izglītības iestāžu izglītojamie, kuri izmanto Ogres tehnikuma dienesta viesnīcas pakalpojumu, maksā līdzmaksājumu 20,00 EUR (divdesmit euro un 00 centi) mēnesī.
3. Uzdot pašvaldības izpilddirektoram organizēt līguma noslēgšanu ar Ogres tehnikumu, reģ. Nr. 90009621093, par dienesta viesnīcas pakalpojuma izmantošanu Jaunatnes ielā 3, Ogrē.
4. Noteikt, ka lēmuma izpildei nepieciešamie finanšu līdzekļi tiek paredzēti no Ogres novada pašvaldības 2026. gada budžeta - Valdības funkcija 09.630 Izglītojamo izmitināšanas pakalpojumi.

5. Kontroli par lēmuma izpildi uzdot Ogres novada pašvaldības izpilddirektoram.
(Sēdes vadītāja,

domes priekšsēdētāja A. Kraujas paraksts)

